AĠĠORNATA: Storja dwar self bejn Tonna u Schembri mhux emmnuta Inkjesta maġisterjali sabet li ma kien hemm ebda evidenza ta' tixħim mill-iskema ta' Ċittadinanza b'Investiment. Min-naħa l-oħra, il-Maġistrat Inkwerenti ddikjarat li storja dwar self bejn Keith Schembri u Brian Tonna ma kinitx waħda kredibbli. Dan ħareġ mix-xhieda tal-Ispettur Anne Marie Xuereb hekk kif ilbieraħ bdiet tinstema' l-kumpilazzjoni kontra Tonna, Karl Cini, Katrine Bondin Carter u Manuel Castagna, li jinsabu mixlija bi frodi, korruzzjoni u ħasil ta' flus fost oħrajn. L-Ispettur Xuereb spjegat li l-investigazzjoni bdiet wara inkjesta li fetħet fl-2017. Hija spjegat kif fix-xhieda tiegħu Brian Tonna qal li minħabba separazzjoni minn ma' martu kien talab lil Keith Schembri biex isellfu €100,000. L-Ispettur ikkonfermat li nstabu tliet dokumenti dwar is-self madankollu l-partijiet qalu li ma jiftakrux meta dawn il-kontijiet kienu mtlew. Il-Maġistrat ikkonkludiet li l-verżjoni ta' dawn it-tnejn ma kinitx kredibbli u talbet lill-Kummissarju biex jinvestiga. Fl-inkjesta l-Maġistrat inkwirenti kienet waslet li hija ma emmnitx lil Schembri u Tonna dwar is-self ta' €100,000 għax taħt isem Tonna kien hemm numru ta' kontijiet miftuħin u kif ukoll ċekkijiet li ma setgħux jinqabdu mill-eks mara. Brian Tonna ġie mistoqsi għalfejn issellef mingħand Keith Schembri, iżda huwa ma weġibx. L-Ispettur spjegat kif Tonna ħallas lura dak li qal li kien self mingħand Schembri billi uża l-kont sigriet Willerby. Tonna kien ukoll ta lill-Pulizija erba' e-mails bir-risposti għad-domandi li kienu sarulu meta kienu bagħtu għalih qabel. Dakinhar kien għamel referenza wkoll li l-kumpanija Nexia BT kienet kostretta tagħlaq u spjega li kienu ħadulu l-warrant ta' accountant mill-bord tal-accountants. Madankollu qal ukoll li huwa reġa' ngħata l-warrant ftit jiem wara. Waqt l-istqarrija l-Ispettur qalet li Tonna enfasizza wkoll li meta l-Maġistrat Inkwirenti wrietu d-dokumenti qabel ix-xhieda tiegħu qal li kien hemm xhieda ta' Ruth Gauci li hija kienet mġiegħlha tikteb il-kliem 'kickback' fuq id-dokumenti. Wara, kienet ingħalqet l-inkjesta tal-istamperija tat-Times. Minħabba li l-ismijiet kienu komuni, l-Pulizija għaqqdet l-investigazzjonijiet tagħhom. Fil-fatt fis-7 ta' Marzu 2021 Tonna, Cini u Castagna ngħataw mandat t'arrest u ngħataw wkoll kopja tal-konklużjonijiet fejn jidhru huma.L-Ispettur Xuereb qalet ukoll li meta ġie interrogat Schembri, huwa kkonferma li Nexia BT kienu l-awdituri tal-kumpaniji kollha tiegħu u qal li ma kellu xejn aktar xi jżid. Meta fil-bidu ta' Marzu kien interrogat Karl Cini, dan qal li kien sorpriż għall-fatt li kien inkluż fl-inkjesta. Hu ma wieġeb għall-ebda domanda meta muri l-konklużjonijiet tal-inkjesta dwar Adrian Hillman. Min-naħa tiegħu, Manuel Castagna wkoll ma wieġeb għall-ebda domanda meta mistoqsi dwar in-negozju li sar mal-Progress Press. Keith Schembri wkoll ġie mitkellem mill-Pulizija dwar il-konklużjonijiet tal-inkjesta fejn qal li kien ilu jaħdem ma' Adrian Hillman sa mill-2001 għax kien jarah persuna valida. Huwa qal li l-kumpanija tiegħu kienet bagħtet kwoti biex tipprovdi l-karti lil Progress Press, liema kwoti qatt ma ġew aċċettati. Skont hu mbagħad inbidlu xi diretturi u beda jieħu x-xogħol hu. L-Ispettur kompliet kif Schembri xehed li kellu fiduċja għamja fl-awdituri tiegħu. Qalet ukoll li hu kien mar Brussell biex jara xi magni tal-printing mingħabba l l-Progress Press kellhom bżonn jixtru magna simili. Ġie spjegat li l-magna tal-istampar kienet inxtrat mill-Istati Uniti u it-tranżazzjoni kienet għaddiet min-numru ta' kumpaniji offshore. Il-każ ikompli nhar it-Tlieta li ġej fejn mistenni li jsiru s-sottomissjonijiet tal-avukati difensuri dwar it-talba għall-ħelsien mill-arrest tal-imputati. Ilbieraħ ukoll beda jinstema' l-każ kontra Matthew Pace, l-eks Direttur Eżekuttiv ta' Zenith u Lorraine Falzon mill-istess kumpanija.